# VÁLLALKOZÁSI SZERZŐDÉS

A jelen szerződés (a továbbiakban: szerződés) létrejött egyrészről a

**BKV Vasúti Járműjavító Szolgáltató Korlátolt Felelősségű Társaság**

Rövidített cégnév: BKV Vasúti Járműjavító Kft.

Székhely: 1106 Budapest, Fehér út 1/B.

Levelezési cím: 1590 Budapest, Pf. 207

Adószám: 12282672-2-42

Képviseli: Herczeg József ügyvezető

mint megrendelő (a továbbiakban: **Megrendelő**)

másrészről a/az

**NÉV**

Rövidített cégnév:

Székhely:

Cégjegyzékszám:

Adószám:

Bankszámlaszám:

Képviseli:

mint vállalkozó (a továbbiakban: **Vállalkozó**)

(a továbbiakban együttesen: **Felek**) között az alulírott helyen és időpontban az alábbiak szerint.

**előzmények**

Felek rögzítik, hogy Megrendelő versenyeztetési eljárást folytatott le ***,,Szárazjeges felülettisztítás”*** tárgyban. Az eljárás során a határidőben beérkezett árajánlatok közül a legkedvezőbbet Vállalkozó tette, amely alapján Felek jelen szerződést kötik.

A jelen vállalkozási szerződés tárgyát képező szolgáltatás megrendelése nem tartozik a közbeszerzésekről szóló 2015. évi CXLIII. törvény (továbbiakban: Kbt.) hatálya alá, mert a szolgáltatás egybeszámított értéke alapján sem éri el a közbeszerzési értékhatárt.

1. **A szerződés tárgya**
   1. Vállalkozó vállalja jelen szerződés elválaszthatatlan mellékletét képező árajánlatnak megfelelően  **……………………………és Megrendelő által kért berendezések** **szárazjéggel történő tisztítását.**
   2. Vállalkozó köteles a feladat ellátásához szükséges gépeket, anyagokat, eszközöket és megfelelően képzett szakembereket biztosítani.
   3. Megrendelő vállalja, hogy Vállalkozó részére a feladatok elvégzéséhez szükséges munkaterületet – a Vállalkozóval történt előzetes időpontegyeztetést követően – biztosítja. **Felek rögzítik, hogy Vállalkozó a munkát Megrendelő telephelyén végzi el** azzal, hogy a szolgáltatás teljesítése a Felek által előre egyeztetett napokon 14:00 órától, a Megrendelő által biztosított személy felügyelete mellett végezhető. Felek rögzítik, hogy az **irányadó tisztítási idő kocsinként 4-8 óra, amelynek megfelelően Vállalkozó a teljes munkát … munkanapos[[1]](#footnote-1) határidőn belül végzi el.**
2. **a felek jogai, kötelezettségei és nyilatkozatai**
   1. Vállalkozó a munkavégzés helyszíni lehetőségei és a jelen szerződésben foglaltakalapján, a Megrendelő által támasztott műszaki elvárások ismeretében vállalja, hogy a jelen szerződés tárgyát képező munkát Megrendelő utasításaiban, illetve a vonatkozó, mindenkor hatályos jogszabályokban és szakmai előírásokban meghatározott követelmények szerint, valamint a tisztításhoz igénybe vett műszaki eszközökre, illetve felhasznált anyagokra meghatározott előírásoknak, technológiáknak, továbbá a környezetvédelmi előírásoknak megfelelően látja el. Bármilyen mulasztás, amelyet Vállalkozó követ el amiatt, hogy a versenyeztetési eljárás során, a szerződéskötést megelőzően vagy azt követően nem szerzett kellő információt olyan kérdésekben, amelyek befolyásolhatják vállalt tevékenysége ellátását, nem menti fel Vállalkozót azon kockázatok, kötelezettségek és felelősségek alól, amelyek a jelen szerződés szerint rá hárulnak a szerződés teljesítése során.
   2. Vállalkozó kijelenti, hogy a követelményeket a jelen szerződés tárgyának megvalósításában jártas, szakcégtől elvárható gondossággal tanulmányozta, és a szerződést ezek ismeretében köti meg. Vállalkozó vállalja, hogy a jelen szerződés tárgyát képező feladatokat első osztályú minőségben, az ilyen típusú szakfeladat ellátására specializálódott személytől elvárható fokozott gondossággal, szakértelemmel, a tőle elvárható legmagasabb szakmai színvonalon látja el. Vállalkozó kijelenti továbbá, hogy a feladatok elvégzéséhez szükséges engedélyekkel és felelősségbiztosítással rendelkezik.
   3. **Vállalkozó köteles** a jelen szerződésben meghatározott feladatok ellátásához szükséges **szárazjeget és egyéb eszközöket saját költségén biztosítani** és a jelen szerződés szerinti feladatokat határidőre elvégezni.
   4. Megrendelő köteles tájékoztatni a Vállalkozót a működési területén, épületeiben érvényben lévő munka-, tűz- és környezetvédelmi előírásokról. A munka csak a Megrendelő munkavédelmi vezetője által megtartott munkavédelmi oktatás, valamint a munkaterület átadás-átvétele után a Megrendelő által kiadott munkakezdési engedély birtokában kezdhető meg.
   5. Vállalkozó köteles betartani a munkavégzés helyén érvényben lévő munka-, és tűzvédelmi, biztonsági és környezetvédelmi előírásokat. Vállalkozó a munkavállalói és közreműködői tevékenységéért és a felhasznált anyagok minőségéért, a tűz-, vagyon-, biztonsági- és munkavédelmi szabályok betartása tekintetében is teljes felelősséggel tartozik. E tekintetben Vállalkozó köteles a jelen szerződés szerinti feladatokat ellátó munkavállalói és közreműködői részére a mindenkor hatályos jogszabályokban meghatározott védőruházatot, illetve védőeszközt biztosítani.
   6. Vállalkozó vállalja, hogy a munkavégzés során a környező berendezések, tartozékok, épületrészek és közműhálózat megóvása érdekében kellő körültekintéssel jár el. **Vállalkozó teljes kártérítési felelősséggel tartozik jelen szerződés időtartama alatt bekövetkezett minden olyan kárért, amelyet Vállalkozó munkavállalói, közreműködői a szerződés teljesítése során a feladataik ellátása közben vagy azzal összefüggésben magatartásuk, mulasztásuk, illetve egyéb szerződésszegő tevékenységük következményeként a Megrendelőnek okoztak.**
   7. Vállalkozó köteles a Megrendelőt haladéktalanul tájékoztatni amennyiben olyan körülmény áll elő, amely veszélyezteti vagy megakadályozza a jelen szerződésben meghatározott feladatok szakszerű végrehajtását. A tájékoztatás elmaradásából eredő kárért Vállalkozó a szerződésszegéssel okozott károk megtérítésére vonatkozó szabályok szerint felelősséggel tartozik.
   8. Felek megállapodnak, hogy a Vállalkozó a jelen szerződésben vállalt feladatok teljesítéséhez a szükséges eszközökön túl, megfelelően képzett szakembereket is biztosít. Vállalkozó kijelenti és szavatol érte, hogy a jelen szerződéssel összefüggésben foglalkoztatott munkavállalói, közreműködői rendelkeznek a szükséges szakértelemmel, szakképesítéssel, az esetleges jogszabályban megkövetelt külön engedélyekkel és vizsgákkal, valamint a mindenkori munka- és adójogi és társadalombiztosítási rendelkezések alkalmazásra és betartásra kerülnek.
   9. Megrendelő a munkavégzést bármikor ellenőrizheti és kifogásait az ellenőrzéskor nyomban közölheti. A hibás teljesítésért azonban Vállalkozó akkor is felel, ha Megrendelő a munkavégzést ellenőrizte.
   10. Felek megállapodnak, a munka elvégzését követően közösen ellenőrzik a megtisztított metrókocsik állapotát, valamint a munkálatok szakszerű és előírásoknak megfelelő elvégzését. Amennyiben a vizsgálat során Megrendelő hiányosságokat, hibákat állapít meg, ezen észrevételeit, valamint az érvényesíteni kívánt szavatossági, jótállási igényeket a jegyzőkönyvben rögzíti. A jegyzőkönyv egy példánya Vállalkozót, egy példánya Megrendelőt illeti. A munka Megrendelő általi elfogadása esetén Megrendelő Vállalkozó részére teljesítésigazolást állít ki. A teljesítésigazolás aláírására jogosult személy Megrendelő részéről: … (név, titulus), valamint az általa meghatalmazott személyek.
   11. Vállalkozó az elvégzett munkájáért, annak szakmai megfelelőségéért és az abból adódó következményekért a teljesítésigazolás kiadásától számított **12 (tizenkettő) hónap jótállást** vállal. Vállalkozó a jótállás időtartama alatt köteles az esetlegesen feltárásra kerülő hiányosságok pótlását, javítását díjmentesen elvégezni.
   12. Vállalkozó jótállási kötelezettsége – az érintett hibával kapcsolatban – megszűnik, ha a hiba bizonyíthatóan a teljesítés után bekövetkezett okból, különösen: rendeltetésellenes vagy szakszerűtlen használat, szándékos rongálás vagy erőszakos behatás miatt következett be.
   13. A jótállási kötelezettség nem érinti a Megrendelőt megillető kellékszavatossági jogokat és azok érvényesíthetőségét. A jelen szerződésben a jótállás körében nem szabályozott kérdésekben a kötelező jótállásra vonatkozó jogszabály alkalmazását írják elő a Felek.
3. **A megrendelés menete**
   1. Megrendelő jogosult a jelen szerződés 4.1. pontjában meghatározott keretösszeg terhére az ártáblázatban nevesített szolgáltatások megrendelésére. Megrendelést kizárólag írásban (aláírt .pdf formátumú nyilatkozattal) e-mail útján küldhet Vállalkozónak. Az egyes megrendelésekben Megrendelőnek pontosan meg kell jelölnie a megrendelésre kerülő szolgáltatás tárgyát és mennyiségét, a teljesítési helyet, a megrendelés feladásának napját, valamint a teljesítési határidőt (amennyiben ez eltér az 1.2. pontban foglaltaktól).
   2. Vállalkozó a megrendelést annak kézbesítését követő munkanapon 15:00 óráig elektronikus úton (e-mail) megküldött, .pdf formátumú nyilatkozattal köteles visszaigazolni. Felek rögzítik, hogy a megrendelést akkor tekintik kézbesítettnek, ha az elektronikus dokumentum Vállalkozó e-mail postafiókjában hozzáférhetővé válik, így Vállalkozónak lehetősége nyílik arra, hogy annak tartalmát megismerje. Visszaigazolás hiányában a megrendelést Felek elfogadottnak tekintik.
4. **pénzügyi teljesítés**
   1. Felek rögzítik, hogy a jelen szerződés szerinti feladatok megrendelésére rendelkezésre álló keretösszeg mindösszesen **nettó 5.000.000.- Ft + áfa,** azaz nettó ötmillió forint plusz a mindenkor hatályos általános forgalmi adó. **Megrendelő a keretösszeg kimerítésére nem köteles.**
   2. Felek rögzítik, hogy a szolgáltatás egységára nettó ….,- Ft/gépóra + áfa, azaz gépóránként nettó ……. forint plusz a mindenkor hatályos általános forgalmi adó. Felek rögzítik, hogy e díj magában foglalja Vállalkozó minden költségét, így azon túl költségtérítésre nem tarthat igényt, további költséget, díjat nem érvényesíthet Megrendelővel szemben.
   3. Felek rögzítik, hogy Megrendelő előleget nem fizet.
   4. Megrendelő a Vállalkozónak szerződésszerű **teljesítésenként, utólagos számlázási lehetőséget** biztosít. Megrendelő a vállalkozói díjat a szabályszerűen kiállított számla kézhezvételétől számított **30 napon belül** fizeti meg Vállalkozó bevezető rendelkezésekben rögzített számú bankszámlájára történő átutalással. Vállalkozó köteles a számlán jelen szerződés számát feltüntetni, továbbá a teljesítésigazolást a számlához csatolni.
   5. Vállalkozó a számlát személyesen Megrendelő Pénzügyi és Számviteli Osztályára (1106 Budapest, Fehér út 1/b.), vagy e-mailben a [penzugy@vjsz.hu](mailto:penzugy@vjsz.hu) e-mail címre, illetve postai úton levelezési címére (1590 Budapest, Pf. 207) köteles eljuttatni, a borítékon feltüntetve, hogy „Számla”. Az általános forgalmi adóról szóló 2007. évi CXXVII. törvény (Áfa tv.) 163. § (2) c) pontja alapján Vállalkozó a számla kibocsátásáról legkésőbb a teljesítéstől számított 8 napon belül gondoskodik.
   6. Felek megállapodnak, hogy a vállalkozói díj Megrendelő bankszámlájának terhelésekor válik teljesítetté.
   7. Amennyiben Megrendelő fizetési kötelezettségével 60 napon túli késedelembe esik és Vállalkozó felhívása ellenére a felhívásban tűzött határidőre sem teljesíti fizetési kötelezettségét, Vállalkozó késedelmi kamatot érvényesíthet. A késedelmi kamat mértéke megegyezik a Polgári Törvénykönyvről szóló 2013. évi V. törvény (a továbbiakban: Ptk.) 6:155. § szerinti kamatmértékkel.
5. **A szerződés Időtartama, Megszűnése/Megszüntetése**
   1. Felek megállapodnak, hogy a jelen szerződés a mindkét fél általi aláírásának napján lép hatályba és **12 (tizenkettő) hónapig tartó határozott időtartamra** jön létre.
   2. Jelen szerződés az 5.1. pontban rögzített időtartam leteltével automatikusan megszűnik.
   3. Felek jelen szerződést közös megegyezéssel, írásban bármikor megszüntethetik. Az erről szóló megegyezést kizárólag írásban köthetik, és a Felek együttes aláírásával érvényes.
   4. Felek megállapodnak, hogy a jelen szerződést – a másik fél súlyos szerződésszegése esetén, megintést követően, annak eredménytelensége esetén – írásban azonnali hatállyal felmondhatják. Felek rögzítik, hogy súlyos szerződésszegésnek tekintik, ha bármelyik fél a jelen szerződésből fakadó lényeges kötelezettségét súlyosan és/vagy ismételten megszegi, kötelezettségei teljesítésével ismételten késedelembe esik, vagy egyébként olyan magatartást tanúsít, amely a további együttműködést kizárja, továbbá, ha bármelyik Fél fizetésképtelenné válik, vagyis ellene jogerősen csőd- vagy felszámolási eljárás megindítását rendelték el.
   5. Az azonnali hatályú felmondás joga a másik félhez intézett, a felmondási okot és a felmondás időpontját tartalmazó nyilatkozat közlésével gyakorolható azzal, hogy e-mail útján történő közlés ebben az esetben nem valósulhat meg.
   6. A fentieken túl a jelen szerződés megszűnésére irányadó a Ptk. 6:249. §-ában foglalt általános elállási jog is. Megrendelő az elállásra a teljesítés megkezdése előtt jogosult. Ebben az esetben Megrendelő köteles Vállalkozónak az addig felmerült szükséges és igazolt költségeit megtéríteni.
6. **A szerződés megerősítése**
   1. Amennyiben Vállalkozó a késedelmes teljesítésért felelős, úgy Megrendelő – a szerződés megszegéséből fakadó egyéb igényein túl – késedelmi kötbér megfizetésére kötelezheti Vállalkozót. A késedelmi kötbér alapja a késedelmesen teljesített szolgáltatásra eső nettó vállalkozói díj, mértéke az eredménytelenül eltelt teljesítési határidőtől számított naponként a kötbéralap 2%-a, maximuma pedig a kötbéralap 20%-a. Felek rögzítik, hogy a késedelmi kötbér megfizetése nem mentesíti Vállalkozót a teljesítés alól.
   2. Megrendelő minőségi hibás teljesítés esetén hibás teljesíti kötbért jogosult felszámítani, amelynek mértéke az adott megrendelés hibásan teljesített részére eső nettó vállalkozói díj 20%-a.
   3. Amennyiben Vállalkozó saját érdekkörében felmerülő okból nem teljesít, vagy késedelme kimeríti a késedelmi kötbérrel sújtott időszak maximumát, úgy Megrendelő meghiúsulási kötbér felszámítására jogosult. A meghiúsulási kötbér mértéke a megrendelt, de nem teljesített / a teljesítési határidőt követő 10 napon túl teljesített szolgáltatásokra eső nettó vállalkozói díj 25%-a.
   4. Amennyiben Vállalkozó a kötbérről szóló értesítés kézhezvételét követő 5 napon belül a kötbér megállapításának alapjául szolgáló szerződésszegését írásban nem menti ki, azzal a kötbér jogalapját és összegét Felek Vállalkozó által elismertnek tekintik. Vállalkozó jelen szerződés aláírásával hozzájárul, hogy Megrendelő az elismert kötbér összegét, mint lejárt pénzkövetelést Vállalkozó lejárt és esedékes számlájának összegébe történő beszámítás útján érvényesítse.
   5. Felek megállapodnak, hogy amennyiben Vállalkozó Megrendelő érdekkörében felmerülő akadály miatt nem tudja teljesíteni a vállalt határidőt, úgy ezen időszakra Megrendelőnek kötbér nem jár.
7. **kapcsolattartás, értesítések**
   1. Felek rögzítik, hogy kölcsönös együttműködésükkel összefüggő bármely lényeges, sürgős információról haladéktalanul írásban (e-mailben), visszaigazolható módon kötelesek a másik felet értesíteni. Kapcsolattartásra kijelölt személyek:

|  |  |
| --- | --- |
| **Megrendelő részéről:** | **Vállalkozó részéről:** |
| név: Aug Mariann | név: |
| telefonszám: +36 20 327 1569 | telefonszám: +36 |
| e-mail cím: [augm@vjsz.hu](mailto:augm@vjsz.hu) | e-mail cím: |

* 1. Amennyiben a szerződés teljesítése során a Vállalkozó oldalán olyan körülmény áll elő, amely a szerződésszerű teljesítést akadályozza, a Vállalkozó erről a Megrendelőt haladéktalanul írásban értesíti, megjelölve a teljesítés várható időpontját és a késedelem okát. Az akadályközlő levél önmagában a szerződés szerinti teljesítési határidőt nem módosítja, az a Megrendelő késedelmes teljesítésből eredő törvényes és szerződésen alapuló jogait nem érinti. Az akadályközlő levélben megjelölt várható késedelem Megrendelő általi elfogadása és ennek írásos visszaigazolása az eredeti teljesítési határidő módosításának minősül azzal, hogy a Felek kötelessége minden ésszerű intézkedést megtenni az eredeti teljesítési határidő betartását akadályozó körülmények elhárítása, illetőleg az eredeti teljesítési határidőhöz időben minél közelebb eső teljesítés érdekében. Amennyiben az akadályközlő levélben a várható késedelem okaként megjelölt körülményekért Vállalkozó felelős és azokat az eredeti teljesítési határidőig nem hárítja el, ennek következtében a teljesítéssel késedelembe esik, a késedelemből eredő jogkövetkezményekért felel. A haladéktalan akadályközlési kötelezettség elmulasztásával okozott kárért Vállalkozó a szerződésszegésért való felelősség szabályai szerint felelős, utólagosan nem hivatkozhat ebbéli tájékoztatási kötelezettsége megsértésére előnyök szerzése céljából, kötelezettsége, felelőssége kimentése érdekében.
  2. Felek megállapodnak, hogy a jelen szerződés által megkívánt minden írásbeli értesítést – a 7.1. pontban foglalt halasztást nem tűrő esetek, illetve a 7.2. pontban foglalt akadályközlés kivételével – Vállalkozó mindenkori székhelyére és a Megrendelő levelezési címére (1590 Budapest, Pf. 207) kell megküldeni. Az erre a címre ajánlott, tértivevényes küldeményként postára adott értesítést, a kézbesítés megkísérlését követő 5. (ötödik) munkanapon kézbesítettnek kell tekinteni akkor is, ha a tértivevény szerint a kézbesítés azért volt eredménytelen, mert a címzett ismeretlen, ismeretlen helyre költözött, az iratot nem vette át, vagy az átvételt megtagadta.

1. **Vegyes Rendelkezések**
   1. Felek a szerződés teljesítése során tudomásukra jutott bizalmas – egyebek mellett, de nem kizárólagosan a másik fél működésével, tevékenységével, pénzügyi-gazdasági helyzetével, terveivel kapcsolatos – információkat a másik fél előzetes írásbeli hozzájárulása nélkül harmadik személynek nem szolgáltatják ki, nem teszik más számára hozzáférhetővé, nem reprodukálják, illetve nem használják fel más számára végzett tevékenységük során. A titoktartásra vonatkozó és a szerződés megszűnése után is fennmaradó kötelezettségek a szerződés időbeli hatálya alatt, valamint a szerződés bármely okból történő megszűnését követően is korlátlan ideig fennmaradnak. Amennyiben Megrendelő vagy Vállalkozó, illetve közreműködője az előzőekben részletezett, illetőleg a jogszabályokban rögzített titoktartási kötelezettségét megszegi, köteles a másik félnek az ezzel a magatartással okozott kárait megtéríteni.
   2. Megrendelőnek fontos érdeke fűződik ahhoz, hogy a környezetvédelmi jogszabályok és előírások maradéktalanul betartásra kerüljenek. Vállalkozó e körben köteles a vonatkozó jogszabályok, hatósági előírások betartására és a tevékenysége során keletkező hulladékok elszállítására és megfelelő elhelyezésére.
   3. Felek rögzítik, hogy a vis maior rendkívüli, a Felek által előre nem látható és általuk elháríthatatlan eseményt (pl. természeti csapás, háború stb.) jelent. Vállalkozót nem terheli kötbérfizetési és kártérítési kötelezettség, Megrendelő pedig nem jogosult szerződésszegés miatt elállásra, ha a késedelem vagy egyéb szerződéses kötelezettségek elmulasztása vis maior miatt következett be. Ebben az esetben a szerződéses kötelezettségek teljesítésére megállapított határidők a vis maior időtartamával meghosszabbodnak.
   4. Ha vis maior helyzet áll elő, a Felek haladéktalanul írásban értesítik egymást a helyzetről és annak okáról. Ha a Megrendelő írásban másképp nem rendelkezik, Vállalkozó tovább folytatja szerződéses kötelezettségeinek teljesítését, a vis maior által nem érintett lehetséges mértékig.
   5. Felek megállapodnak abban, hogy a jelen szerződés alapján felmerülő vitákat elsődlegesen békés egyeztetés útján kísérlik meg rendezni. Amennyiben ez nem vezet eredményre, Felek a Polgári Perrendtartásról szóló 2016. évi CXXX. törvény (a továbbiakban: Pp.) általános hatásköri és illetékességi szabályai szerint járnak el.
   6. A jelen szerződésben nem szabályozott kérdésekben a Ptk. és az egyéb vonatkozó jogszabályok az irányadók.
   7. A Megrendelővel szembeni bármilyen követelés átruházása, engedményezése (ideértve annak faktorálását is), illetve a Megrendelővel szembeni bármely követelésen zálogjog alapítása csak Megrendelő előzetes írásos hozzájárulásával lehetséges.
   8. A szerződés – a 7.2. pontban rögzített kivétellel – csak a Felek közös megegyezésével, írásban módosítható akként, hogy a módosítást mindkét Fél képviselője egyazon okiraton írja alá. A szerződés nem módosítható egyoldalú nyilatkozattal, levélváltással, ráutaló magatartással, vagy szóbeli jognyilatkozattal sem. Nem minősül szerződésmódosításnak a szerződő Fél jelen szerződésben meghatározott adataiban (pl. levelezési cím, számlavezető pénzintézet, bankszámlaszám, kapcsolattartó) bekövetkezett módosulás.
   9. Felek jelen szerződés aláírásával kijelentik, hogy kellő felhatalmazással és jogkörrel rendelkeznek a jelen szerződés aláírására és teljesítésére, továbbá nincs olyan függőben levő kötelezettségük vagy érdekkörükben lévő más körülmény, amely kedvezőtlenül hathat a jelen szerződésben foglaltak érvényességére, teljesítésére vagy saját teljesítési készségükre, illetve képességükre.

Jelen szerződés 7 (hét) oldalon, 3 (három) eredeti, egymással formailag és tartalmilag mindenben megegyező példányban készült, amelyet Felek képviselői – alulírott helyen és időben – elolvasás és közös értelmezés után, mint akaratukkal mindenben megegyezőt, jóváhagyólag írnak alá.

*Melléklet: Ártáblázat*

Budapest, 2024. január „…”

|  |  |
| --- | --- |
| ................................................... | ....................................................... |
| **Vállalkozó**  NÉV | **Megrendelő**  Herczeg József |
| TITULUS | ügyvezető |
| **CÉGNÉV** | **BKV Vasúti Járműjavító Kft.** |

1. *A nyertes árajánlat alapján véglegesítendő azzal, hogy 5 munkanap előirányzott.* [↑](#footnote-ref-1)